	Europski parlament
2024-2029
	[image: EP logo RGB_Mute]



USVOJENI TEKSTOVI

[bookmark: TANumber]P10_TA(2025)0114
[bookmark: title]Razmatranja Odbora za predstavke tijekom 2023.
[bookmark: DocNumber]
[bookmark: Commission]Odbor za predstavke
[bookmark: PE]PE768.068
[bookmark: Sujet][bookmark: References]Rezolucija Europskog parlamenta od 22. svibnja 2025. o ishodu razmatranja Odbora za predstavke tijekom 2023. godine (2025/2027(INI))
Europski parlament,
–	uzimajući u obzir svoje prethodne rezolucije o ishodu razmatranja Odbora za predstavke,
–	uzimajući u obzir članke 10. i 11. Ugovora o Europskoj uniji (UEU),
–	uzimajući u obzir članke 20., 24. i 227. Ugovora o funkcioniranju Europske unije (UFEU) o pravu građana EU-a i osoba s boravištem u EU-u da svoje probleme iznesu Parlamentu,
–	uzimajući u obzir članak 228. UFEU-a o ulozi i zadaćama Europskog ombudsmana,
–	uzimajući u obzir članak 44. Povelje o temeljnim pravima Europske unije o pravu na podnošenje predstavki Europskom parlamentu,
–	uzimajući o obzir odredbe UFEU-a u vezi s postupkom zbog povrede obveze, posebno njegove članke 258. i 260.,
–	uzimajući u obzir Zaključne napomene Odbora UN-a za prava osoba s invaliditetom od 21. ožujka 2025. o kombiniranom drugom i trećem periodičnom izvješću o Europskoj uniji,
–	uzimajući u obzir članak 55. i članak 233. stavak 7. Poslovnika,
–	uzimajući u obzir izvješće Odbora za predstavke (A10‑0063/2025),
A.	budući da godišnje izvješće o ishodu razmatranja Odbora za predstavke ima za cilj predstaviti analizu predstavki zaprimljenih tijekom 2023. i odnosa s drugim institucijama te predstaviti stvarnu sliku ciljeva ostvarenih tijekom 2023.;
B.	budući da je tijekom 2023. Parlament zaprimio 1 452 predstavki, što je povećanje od 16,2 % u odnosu na 1 217 predstavki podnesenih tijekom 2022. i povećanje od 4,0 % u odnosu na 1 392 predstavke registrirane 2021.; budući da je ukupan broj zaprimljenih predstavki i dalje znatno manji od najvećeg broja dosegnutog 2013. i 2014. kad je Parlament zaprimio 2 891 odnosno 2 715 predstavki;
C.	budući da je 2023. broj korisnika koji su podržali jednu ili više predstavki na internetskom portalu Parlamenta za predstavke iznosio 26 331, što je znatno povećanje u usporedbi s 22 441 korisnikom zabilježenim 2022. (oba su broja znatno niža od 209 272 korisnika koji su podržali predstavke u 2021.); budući da se broj klikova u znak potpore predstavkama 2023. također blago povećao na ukupno 29 287 (u usporedbi s 27 927 u 2022. i 217 876 u 2021.);
D.	budući da je, međutim, ukupni broj predstavki i dalje skroman u odnosu na ukupno stanovništvo EU-a, što znači da još uvijek treba jačati napore kako bi se povećala svijest građana o njihovom pravu na podnošenje predstavki i mogućoj korisnosti predstavki kao sredstvu privlačenja pozornosti institucija i država članica na pitanja koja se izravno odnose na građane i utječu na njih; budući da građani pri ostvarivanju svojeg prava na podnošenje predstavki očekuju od institucija EU-a da pruže dodanu vrijednost pronalaženjem rješenja za njihove probleme;
E.	budući da su kriteriji za dopuštenost predstavki utvrđeni člankom 227. UFEU-a i člankom 232. stavkom 1. Poslovnika Europskog parlamenta, kojima se zahtijeva da predstavke mora podnijeti građanin EU-a ili fizička ili pravna osoba s boravištem odnosno registriranim sjedištem u jednoj državi članici na koju izravno utječe određeno pitanje koje ulazi u područje djelovanja EU-a;
F.	budući da je od 1 452 predstavke podnesene tijekom 2023. njih 429 proglašeno nedopuštenima, a 13 ih je povučeno; budući da visok postotak (29,55 %) nedopuštenih predstavki tijekom 2023. potvrđuje da je opseg područja odgovornosti Europske unije i dalje uvelike nejasan; budući da je potrebno uložiti više napora kako bi se smanjio broj nedopuštenih predstavki radi dodatnog pojašnjavanja opsega područja djelovanja EU-a;
G.	budući da je Odbor za predstavke (PETI) odigrao značajnu ulogu u borbi protiv diskriminacije rumunjskih i bugarskih građana tijekom razdoblja dok se njihove zemlje još nisu pridružile schengenskom području; budući da je odbor PETI dao ključan doprinos zagovaranju jednakog postupanja i rješavanju neopravdanih prepreka s kojima se ti građani suočavaju; budući da je sve počelo s predstavkom br. 0004/2023 koju je podnio Răzvan Eugen Nicolescu u ime udruge „Asociația pentru Energie Curată și Combaterea Schimbărilor Climatice” te naknadnom Rezolucijom s plenarne sjednice o pristupanju šengenskom području donesenom u skladu s člankom 227. stavkom 2. Poslovnika[footnoteRef:1]; [1:  	SL C, C/2024/3999, 17.7.2024., ELI: http://data.europa.eu/eli/C/2024/3999/oj.] 

H.	budući da je pravo na podnošenje predstavki Parlamentu temeljno pravo građana EU-a jer građanima i osobama s boravištem u EU-u nudi otvoren, demokratski i transparentan mehanizam za izravno obraćanje izabranim predstavnicima; budući da taj ključni alat osnažuje građane da aktivno i učinkovito sudjeluju u životu Unije; budući da zahvaljujući predstavkama građani EU-a mogu iznijeti pritužbu o neuspješnoj primjeni prava EU-a i pomoći pri otkrivanju povreda prava EU-a;
I.	budući da je Parlament jedina institucija EU-a u koju zastupnike izravno biraju građani EU-a; budući da je pravo na podnošenje predstavki Europskom parlamentu jedno od temeljnih prava građana i osoba s boravištem u EU-a koje im omogućuje da se izravno obrate svojim izabranim predstavnicima; budući da mnoge osobe s invaliditetom nemaju jednak pristup informacijama i komunikaciji zbog ograničene dostupnosti pristupačnih formata i zbog toga što nacionalni znakovni jezici nisu priznati kao dio višejezičnosti EU-a; budući da Parlament već dugo ima vodeću ulogu u oblikovanju postupka podnošenja predstavki na međunarodnoj razini te ima najotvoreniji, najdemokratskiji i najtransparentniji postupak podnošenja predstavki u Europi koji podnositeljima predstavki omogućuje da aktivno i u praksi sudjeluju u njegovim aktivnostima; budući da građani pri ostvarivanju prava na podnošenje predstavke očekuju da institucije EU-a, u suradnji s Komisijom i tijelima država članica, pruže dodanu vrijednost u rješavanju njihovih problema;
J.	budući da informacije koje su podnositelji predstavki dostavili u svojim predstavkama i tijekom sjednica odbora, zajedno s procjenama Komisije i odgovorima država članica i drugih tijela, također pružaju vrijedan doprinos radu drugih parlamentarnih odbora jer se dopuštene predstavke prosljeđuju relevantnom odboru na mišljenje ili radi obavijesti; budući da predstavke stoga također mogu imati ulogu u zakonodavnom postupku, pružajući konkretne povratne informacije o učinku politika EU-a i omogućujući politike za rješavanje novih potreba;
K.	budući da se aktivnosti Odbora za predstavke temelje na doprinosu podnositelja predstavki, čime se Parlamentu omogućuje da bolje reagira na pritužbe i zabrinutost u vezi s poštovanjem temeljnih prava EU-a i usklađenosti sa zakonodavstvom EU-a u državama članicama; budući da su predstavke stoga koristan izvor informacija o slučajevima pogrešne primjene ili kršenja prava EU-a, čime se omogućuje procjena primjene prava EU-a i njegova utjecaja na prava građana i osoba s boravištem u EU-u; budući da su 2023. temeljna prava bila jedno od tri najvažnija pitanja svih podnositelja predstavki; budući da je u kontekstu strukturiranog dijaloga s Europskom komisijom Odbor za predstavke pozvao Komisiju da se bori protiv diskriminacije u Europskoj uniji, među ostalim inicijativama za jamčenje jednakih prava i jačanje mjera protiv svih oblika diskriminacije, uključujući diskriminaciju na temelju spola, rasnog ili etničkog podrijetla, invaliditeta, dobi, vjere ili uvjerenja i seksualne orijentacije;
L.	budući da bi u skladu s člankom 17. UEU-a Komisija trebala osigurati pravilnu primjenu Ugovora i mjera donesenih u skladu s njima; budući da strateški pristup Komisije rješavanju pitanja postavljenih u predstavkama mora biti u potpunosti usklađen s Ugovorima kako bi se zajamčilo njihovo najučinkovitije praćenje, u cilju osiguravanja potpune i pravodobne zaštite prava građana koja proizlaze iz prava EU-a;
M.	budući da se svaka predstavka mora razmatrati i ispituje na pažljiv, učinkovit, nepristran, pošten i transparentan način, u skladu sa standardima postavljenima u članku 41. Povelje Europske unije o temeljnim pravima o pravu na dobru upravu; budući da svi podnositelji predstavki imaju pravo u razumnom roku, na vlastitom jeziku ili na jeziku na kojemu je predstavka napisana, primiti odgovor s obavještenjem o odluci u pogledu dopuštenosti i daljnjih radnji koju donosi Odbor za predstavke; budući da pravovremeni i učinkoviti odgovori Komisije i država članica na pitanja postavljena u predstavkama, zajedno s rješenjima za pravnu zaštitu, ako su ona potrebna, doprinose jačanju povjerenja građana u Uniju i njezine politike;
N.	budući da Odbor za predstavke na svojim sastancima pridaje presudnu važnost ispitivanju predstavki i javnoj raspravi o njima; budući da podnositelji predstavki imaju pravo izložiti svoje predstavke i često uzimati riječ u raspravi, čime aktivno doprinose radu Odbora; budući da je tijekom 2023. Odbor za predstavke održao 10 sastanaka, na kojima se raspravljalo o 191 predstavki sa 114 nazočnih podnositelja predstavki koji su aktivno sudjelovalo uzimanjem riječi;
O.	budući da su se glavne zabrinutosti navedene u predstavkama podnesenim 2023. odnosile na okoliš, temeljna prava, osobna pitanja i pravosuđe;
P.	budući da pri usvajanju dnevnog reda sjednice Odbor za predstavke posvećuje pozornost predstavkama i temama koje su od velikog stupnja važnosti za raspravu na razini EU-a i potrebi da se zadrži uravnotežena geografska pokrivenost tema u skladu sa zaprimljenim predstavkama;
Q.	budući da je 82,4 % predstavki primljenih 2023. podneseno putem internetskog portala Parlamenta za predstavke, što je blagi porast u usporedbi s 2022. (79,05 %), čime se ponovno potvrđuje da je to daleko najčešće korišteni kanal kojim građani podnose predstavke Parlamentu;
R.	budući da je u veljači 2023. internetski portal za predstavke izmijenjen i ponovno pokrenut kako bi ga se uskladilo s trenutačnim očekivanjima i kako bi se stanovnicima država članica olakšalo ostvarivanje prava na podnošenje predstavki Parlamentu; budući da je ažurirani portal za predstavke 2.0 besprijekorno integriran s alatom Parlamenta za objavljivanje na internetu, čime se omogućuje brže i jednostavnije ažuriranje sadržaja i nove značajke (uključujući sedam „kratkih uputa” koje pružaju jasne i detaljne upute za podnošenje, praćenje i podupiranje predstavki); budući da se novom tražilicom utemeljenom na tehnologiji „elastic searchˮ postižu točniji rezultati, čime je poboljšano korisničko iskustvo te se na taj način na novom portalu daje prednost pristupu koji je istinski usmjeren na građane; budući da su tijekom 2023. sve predstavke pripremljene i objavljene pravodobno, u roku od nekoliko dana od donošenja, te da je na sve unutarnje i vanjske zahtjeve za potporom u vezi s uporabom i sadržajem portala za predstavke odgovoreno uspješno, pravovremeno i na svim jezicima;
S.	budući da je Odbor za predstavke tijekom 2023. održao četiri posjeta u svrhu utvrđivanja činjenica, tijekom kojih su članovi Odbora posjetili Rumunjsku kako bi utvrdili činjenice o upravljanju populacijom smeđeg medvjeda i njezinoj zaštiti te o nezakonitoj sječi, zatim Donegal u Irskoj kako bi istražili upotrebu neispravnih blokova tinjca u građevinarstvu u Irskoj te Kataloniju u Španjolskoj kako bi na licu mjesta procijenili model dvojezičnog obrazovanja u Kataloniji; budući da su članovi odbora PETI bili i dio zajedničke delegacije Odbora za zapošljavanje i socijalna pitanja, Odbora za građanske slobode, pravosuđe i unutarnje poslove i PETI-a koja je otputovala u New York kako bi prisustvovala 16. sjednici Konferencije država stranaka Konvencije o pravima osoba s invaliditetom;
T.	budući da je u skladu s Poslovnikom Parlamenta Odbor za predstavke odgovoran i za odnose s Europskim ombudsmanom koji istražuje pritužbe zbog nepravilnosti u institucijama i tijelima EU-a; budući da je prethodna europska ombudsmanica Emily O’Reilly predstavila svoje godišnje izvješće za 2022. na sastanku Odbora za predstavke održanom 27. lipnja 2023.;
U.	budući da je Odbor za predstavke član Europske mreže pučkih pravobranitelja kojom su obuhvaćeni Europski ombudsman, nacionalni i regionalni pravobranitelji i slična tijela država članica, zemalja kandidatkinja te drugih država Europskog gospodarskog prostora, a čiji je cilj promicanje razmjene informacija o zakonodavstvu i politikama EU-a te razmjena najboljih praksi;
1.	ističe temeljnu ulogu Odbora za predstavke u zaštiti i promicanju prava građana EU-a i osoba s prebivalištem u EU-u tako što osigurava pravovremeno, učinkovito i odgovarajuće ispitivanje zabrinutosti i pritužbi podnositelja predstavki te da podnositelji predstavki budu obaviješteni o poduzetim radnjama i napretku u vezi s njihovim predstavkama; podsjeća da se sve predstavke obrađuju u okviru otvorenog, demokratskog i transparentnog postupka podnošenja predstavki;
2.	pohvaljuje izvanredan rad Odbora za predstavke na slučaju poluotoka Akamasa, područja s najvećom biološkom raznolikošću na Cipru koje je desetljećima ugroženo zbog opetovanih sustavnih kršenja Direktive o staništima[footnoteRef:2] i Direktive o pticama[footnoteRef:3], nedostatka djelotvornih i pravno obvezujućih mjera za zaštitu tog područja i nedavnih planova ciparskih nadležnih tijela koji bi imali katastrofalan učinak na vrlo osjetljive prirodne ekosustave tog poluotoka i koji su u suprotnosti sa zakonodavstvom EU-a o zaštiti okoliša; naglašava da je, nakon aktivnosti koje je u vezi s tim proveo Odbor za predstavke, Komisija 13. ožujka 2024. odlučila pokrenuti postupak protiv Cipra pred Sudom Europske unije jer ciparske vlasti nisu poštovale Direktivu o staništima; žali zbog činjenice da Komisija u gotovo godinu dana nakon te odluke nije podnijela nikakav spis Sudu i stoga nije službeno pokrenula pravni postupak; [2:  	Direktiva Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (SL L 206, 22.7.1992., str. 7., ELI: http://data.europa.eu/eli/dir/1992/43/oj).]  [3:  	Direktiva 2009/147/EZ Europskoga parlamenta i Vijeća od 30. studenoga 2009. o očuvanju divljih ptica (SL L 20, 26.1.2010., str. 7., ELI: http://data.europa.eu/eli/dir/2009/147/oj).] 

3.	ističe vrlo važan rad Odbora za predstavke na zaštiti prava radnika od diskriminacije i zlouporabe ugovora na određeno vrijeme u javnom sektoru u Italiji; cijeni činjenicu da je Komisija uzela u obzir valjane pravne dokumente koje su dostavili podnositelji predstavki, koji su pažljivo pregledani na raznim sastancima Odbora za predstavke, i odlučila pokrenuti postupak protiv Italije pred Sudom Europske unije jer nije zaustavila zlouporabu ugovora na određeno vrijeme i diskriminirajuće uvjete zapošljavanja, čime se krši Direktiva Vijeća 1999/70/EZ;
[bookmark: _GoBack]4.	pohvaljuje odbor PETI zbog razmatranja predstavke br. 1168/2023 koju je podnio Mihai Igna u ime udruge „Zajedno donosimo blagostanje” u kojoj se traži povrat rumunjskog nacionalnog blaga i povijesnog arhiva iz Rusije; naglašava duboku povijesnu važnost te rasprave za sve države članice koje su kroz povijest bile žrtve pljačke od strane Rusije, posebno u kontekstu aktualnog rata u Ukrajini, jer se tom raspravom skreće pozornost na šire izazove povezane s očuvanjem kulture i zaštitom nacionalne baštine tijekom geopolitičkih sukoba; ističe da angažman odbora PETI u pogledu tog pitanja pokazuje njegovu predanost poštovanju prava građana EU-a i država članica i zaštiti povijesnog naslijeđa Rumunjske te podupiranju njezinih legitimnih zahtjeva na međunarodnoj sceni; podsjeća na naknadnu Rezoluciju s plenarne sjednice o povratu rumunjskog nacionalnog blaga koje je nezakonito prisvojila Rusija[footnoteRef:4]; [4:  	SL C, C/2024/6559, 12.11.2024., ELI: http://data.europa.eu/eli/C/2024/6559/oj.] 

5.	ponovno ističe važnost stalne javne rasprave o područjima djelovanja Europske unije kako bi se zajamčilo da su građani ispravno informirani o opsegu nadležnosti Unije i različitim razinama donošenja odluka; poziva na pojačanu strukturiranu informacijsku i komunikacijsku kampanju koju treba provesti bez dodatnih troškova (tj. upotrebom postojećih sredstava ureda za vezu Europskog parlamenta) na svim službenim jezicima EU-a u suradnji s nacionalnim i regionalnim pučkim pravobraniteljima, nevladinim organizacijama i obrazovnim ustanovama kako bi se povećala razina osviještenosti građana iz svih država članica o pravu na podnošenje predstavki, uz obraćanje posebne pozornosti ruralnim zajednicama i zajednicama u nepovoljnom položaju, marginaliziranim skupinama te udaljenim otocima i regijama; predlaže proširenje aktivnosti informiranja, bez dodatnih troškova, putem društvenih medija i događanja u lokalnoj zajednici; naglašava potrebu za opsežnijim osvješćivanjem javnosti i kampanjama za podizanje razine osviještenosti aktivnim uključivanjem komunikacijskih službi kako bi se podigla razina znanja građana o pravu na podnošenje predstavki te opsegu odgovornosti EU-a i nadležnostima Odbora za predstavke u cilju smanjenja broja nedopuštenih predstavki i povećanja sudjelovanja građana u procesu donošenja odluka; preporučuje poboljšanje digitalne dostupnosti portala za predstavke, među ostalim prilagodbama za osobe s invaliditetom i kvalitetnijim prijevodima na sve službene jezike EU-a; preporučuje da se istraži potencijal postojećih informatičkih alata kako bi se povećala potpora građanima na portalu, među ostalim mogućnostima preusmjeravanja na relevantne mehanizme za podnošenje pritužbi;
6.	podsjeća na europsku dimenziju Odbora za predstavke, kojem se mogu obratiti građani iz svih 27 država članica u vezi s pitanjima koja spadaju u područje primjene ugovora EU-a i prava EU-a; vjeruje da Odbor ima posebnu odgovornost da podupire tu europsku dimenziju i da građanima pokaže dodanu vrijednost europskog jedinstva i integracije; naglašava da se europska dimenzija mora temeljiti na solidarnosti, promicanju socijalnih i gospodarskih prava, zaštiti manjinskih jezika i kultura te aktivnoj borbi protiv klimatskih promjena;
7.	ističe da predstavke Parlamentu i drugim institucijama EU-a predstavljaju jedinstvenu priliku za izravno povezivanje i održavanje redovitog dijaloga s građanima EU-a, posebno u slučajevima kad na njih utječu pogrešna primjena ili povreda prava EU-a; naglašava potrebu za poboljšanom suradnjom između institucija EU-a i nacionalnih, regionalnih i lokalnih tijela kad je riječ o provedbi prava EU-a i usklađenosti s njime; smatra da je takva suradnja ključna za rješavanje zabrinutosti građana zbog primjene prava EU-a i da doprinosi jačanju demokratske legitimnosti i odgovornosti Unije; stoga poziva na sudjelovanje predstavnika država članica na sastancima Odbora te pravodobno i podrobno odgovaranje na zahtjeve za pojašnjenja ili informacije koje Odbor za predstavke šalje nacionalnim tijelima; prima na znanje povećanje broja predstavki zaprimljenih 2023. u kojima se upućuje na strukturne razlike, među ostalim u pogledu primitaka od rada i mirovina, među skupinama stanovništva; poziva na to da se ta pitanja sustavno analiziraju i riješe koordiniranim djelovanjem s relevantnim odborima i Komisijom; nadalje poziva na pojačanu zaštitu i potporu za pojedince izložene zlostavljanju ili isključivanju koji se suočavaju s preprekama u pristupu odgovarajućim mehanizmima potpore i pravosuđu;
8.	podsjeća da predstavke znatno doprinose izvršavanju uloge Komisije kao čuvarice Ugovora jer građanima pružaju dodatne alate za prijavljivanje navodnih kršenja prava EU-a; naglašava da je konstruktivna suradnja između Odbora za predstavke i Komisije putem pravodobnih i detaljnih odgovora Komisije, koji se temelje na cjelovitim razmatranjima pitanja iz predstavki, presudna za osiguravanje uspješnog postupanja s predstavkama;
9.	ponavlja svoj poziv Komisiji da pruža pravna objašnjenja ključnih kriterija na kojima temelji svoj strateški pristup provedbi zakonodavstva EU-a i da redovito obavještava Odbor za predstavke o razvoju događaja u postupcima zbog povrede i da osigura da Odbor za predstavke dobije pristup svim relevantnim dokumentima o postupcima EU Pilot i postupcima zbog povrede te zakonodavnim inicijativama koje su pokrenute na temelju primljenih predstavki; smatra da bi povećana transparentnost i redovite povratne informacije o tome kako Komisija vodi otvorene postupke zbog povrede bili korisni za daljnje radnje Odbora u vezi s otvorenim predstavkama; pozdravlja nedavnu inicijativu Komisije da uključi predstavke u sustav pretraživanja registra povreda prava Komisije; naglašava da je važno da Komisija pravodobno provede istrage predstavki, ističući kršenja prava koja utječu na velik broj građana i osoba s boravištem u EU-u, te da se po potrebi savjetuje s relevantnim nacionalnim ombudsmanom; izražava zabrinutost zbog načina na koji Komisija vodi neke postupke zbog povrede prava pokrenute protiv država članica, uključujući one koji se odnose na pitanja navedena u mnogim predstavkama; potiče Komisiju da uvede sve potrebne mjere za poboljšanje transparentnosti i učinkovitosti upravljanja postupcima zbog povrede prava koje građani mogu smatrati netransparentnima;
10.	poziva Komisiju da ocijeni poduzimaju li nacionalna tijela potrebne mjere kako bi odgovorila na zabrinutosti građana izražene u njihovim predstavkama u slučajevima nepoštovanja prava EU-a te da po potrebi pokrene postupke zbog povrede; ističe da je pravodobno i proaktivno djelovanje Komisije u slučajevima kršenja prava EU-a ključno da se spriječi da takva kršenja kojima bi se moglo ugroziti povjerenje građana u europske institucije postanu sustavne prirode;
11.	podsjeća da je sloboda izražavanja temeljni stup europske demokracije; osuđuje svaki pokušaj cenzure, marginalizacije ili zastrašivanja građana ili njihovih izabranih predstavnika na temelju njihovih političkih mišljenja; također naglašava da je poštovanje rezultata izbora na nacionalnoj i europskoj razini ključno za održavanje povjerenja građana u demokratski proces;
12.	ističe da je potrebna jača i aktivnija suradnja između država članica i Odbora za predstavke kako bi se otklonila blokada predstavki koje zahtijevaju brze odgovore i reakcije nacionalnih vlasti; podsjeća da bi zakašnjeli odgovori država članica mogli utjecati na pravodobno rješavanje pitanja koja su postavili građani i imati negativne posljedice na rješavanje povreda prava Unije; napominje da bi države članice trebale jamčiti odgovore na predstavke u traženom roku od tri mjeseca; naglašava da bi poboljšana koordinacija i dijalog omogućili učinkovitije rješavanje problema građana, spriječili nepotrebna kašnjenja i ojačali djelotvornost postupka podnošenja predstavki;
13.	sa zabrinutošću primjećuje da relevantna obrazovna tijela još nisu u potpunosti provela preporuke koje je Odbor za predstavke izdao u svojem izvješću od 19. ožujka 2024., nakon službenog putovanja u Kataloniju, posebno one koje se odnose na zaštitu jezičnih prava za sve studente i njihove obitelji; izražava duboko žaljenje zbog napetosti s kojima su se članovi Odbora susreli tijekom posjeta Barceloni od 18. do 20. prosinca 2023. te poziva na dijalog i suradnju svih dionika uz poštovanje kako bi se osiguralo da demokratske institucije mogu izvršavati svoje mandate u ozračju uzajamnog poštovanja i razumijevanja;
14.	oštro osuđuje uznemiravanje kojima su bili izloženi službeni članovi izaslanstva Odbora za predstavke tijekom posjeta Barceloni od 18. do 20. prosinca 2023. u svrhu utvrđivanja činjenica kako bi se na licu mjesta procijenio model dvojezičnog obrazovanja u Kataloniji te njegov utjecaj na obitelji koje se sele u tu autonomnu zajednicu i u njoj borave, kao i na višejezičnost i nediskriminaciju te na načelo vladavine prava;
15.	žali zbog toga što obrazovna tijela u regiji nisu provela preporuke koje je Odbor za predstavke dao u svojem izvješću nakon službenog putovanja 19. ožujka 2024., a čiji je cilj zaštita jezičnih prava učenika i njihovih obitelji;
16.	podsjeća da je baza podataka e-predstavki ključni unutarnji alat koji članovima Odbora za predstavke omogućuje pristup svim potrebnim informacijama kako bi pratili stanje svake predstavke i kako bi mogli donositi informirane odluke o postupanju s predstavkama; napominje da baza podataka e-predstavki također ima važnu ulogu u komunikaciji s podnositeljima predstavki;
17.	podsjeća na predanost Komisije stvaranju međuinstitucijskog informatičkog alata zajedno s Parlamentom kao sredstva kojim bi se dijelile informacije i dokumenti o svim daljnjim mjerama poduzetima na temelju predstavki u pogledu, primjerice, postupaka zbog povrede, zakonodavnih prijedloga ili odgovora nacionalnih tijela, u cilju povećanja transparentnosti i učinkovitosti postupanja s predstavkama te poziva na njegovu brzu provedbu, što bi, u širem kontekstu, pridonijelo povećanju povjerenja građana u institucije EU-a i europski projekt;
18.	podsjeća da je suradnja s drugim odborima Parlamenta ključna za sveobuhvatnu obradu predstavki, uz posvećivanje posebne pažnje predstavkama o rodnoj ravnopravnosti, raznolikosti obitelji, ekološkoj pravdi i jezičnim pravima manjina; napominje da su 2023. drugim odborima poslana 34 zahtjeva za mišljenje (što odgovara 31 predstavci) i 223 zahtjeva za informacije; napominje da je od 34 zatražena mišljenja do kraja 2023. primljeno samo 25 odgovora (u 14 slučajeva dano je mišljenje, dok je u 10 slučajeva odbor odlučio da neće sastaviti mišljenje, a u četiri navrata nije dostavljena službena odluka); podsjeća da su podnositelji predstavki obaviješteni o odlukama da se zatraže mišljenja od drugih odbora za obradu njihovih predstavki; ističe da bi parlamentarni odbori trebali pojačati napore kako bi svojim stručnim znanjem aktivno pridonijeli ispitivanju predstavki te pritom omogućili Parlamentu da brže i opsežnije odgovori na zabrinutosti građana;
19.	smatra da je Mreža za predstavke koristan alat za olakšavanje praćenja predstavki u parlamentarnom i zakonodavnom radu; smatra da su redoviti sastanci mreže za predstavke ključni kako bi se osigurala veća vidljivost aktivnosti Odbora za predstavke i bolje razumijevanje njegova rada i misije, kao i za jačanje suradnje s drugim parlamentarnim odborima; 
20.	ističe da je Odbor za predstavke izrazio svoje stajalište o važnim pitanjima postavljenima u predstavkama usvajanjem izvješća o ishodu razmatranja Odbora za predstavke tijekom 2022. godine[footnoteRef:5]; [5:  	Parlament ga je usvojio kao svoju Rezoluciju od 23. studenoga 2023. o ishodu razmatranja Odbora za predstavke tijekom 2022. godine (SL C, C/2024/4220, 24.7.2024., ELI: http://data.europa.eu/eli/C/2024/4220/oj).] 

21.	naglašava blago smanjenje broja podnesenih predstavki o pitanjima vanjskih odnosa u odnosu na 2022.; napominje da bi se to moglo objasniti novim geopolitičkim kontekstom 2023., a posebno smanjenjem broja predstavki o ratu u Ukrajini i znatnim povećanjem broja predstavki koje se bave novim sukobima na Bliskom istoku; napominje da je Odbor za predstavke uzeo u obzir, među ostalim, zabrinutost građana u pogledu sankcija, sigurnosti, rješavanja sukoba, vizne politike, napretka zemalja kandidatkinja za članstvo u EU-u, stavljajući na svoj dnevni red niz predstavki koje se posebno bave pitanjima povezanima s položajem izbjeglica, posebno djece, i položajem venezuelskih izbjeglica u EU-u; priznaje trud odbora koji se već aktivno bave tim pitanjima i naglašava da bi Odbor za vanjske poslove i Odbor za građanske slobode, pravosuđe i unutarnje poslove trebali razmotriti te predstavke;
22.	napominje da je pitanje zdravlja, koje je bilo glavna briga podnositelja predstavki 2022., također bilo od velike važnosti 2023.; posebno napominje da je Odbor za predstavke razmotrio i raspravljao o predstavkama o zabrani kemikalija i teških metala u dječjim igračkama, o potpori zdravim i ekološki prihvatljivim prehrambenim sustavima i životnim stilovima te o provedbi propisa EU-a o dodanim šećerima u hrani namijenjenoj dojenčadi i maloj djeci;
23.	skreće pozornost na znatan broj podnesenih predstavki i predstavki o kojima se raspravljalo u vezi sa zabrinutošću građana zbog ponovnog uvođenja graničnih kontrola između nekih država članica, što ukazuje na problematičan aspekt ograničenja slobodnog kretanja osoba unutar EU-a i druge aspekte kao što su prednosti i nedostaci proširenja schengenskog područja; podsjeća da države članice mogu ponovno uvesti nadzor unutarnjih granica[footnoteRef:6] u slučaju ozbiljne prijetnje javnom poretku ili unutarnjoj sigurnosti ili u iznimnim okolnostima koje ugrožavaju sveukupno funkcioniranje schengenskog područja; cijeni važnu ulogu Odbora za predstavke, posebice niz provedenih aktivnosti, usvajanje kratkog prijedloga rezolucije o pristupanju schengenskom području 27. lipnja 2023. i povezane rezolucije Parlamenta, u kojoj se pruža snažna potpora proširenju schengenskog prostora na Rumunjsku i Bugarsku, kao i organiziranje javnog saslušanja o schengenskim granicama 18. srpnja 2023. u suradnji s Odborom za građanske slobode, pravosuđe i unutarnje poslove; pozdravlja jednoglasnu odluku Vijeća o punopravnom članstvu obiju zemalja u schengenskom području od 1. siječnja 2025., čime se omogućuje potpuno ostvarivanje temeljnih sloboda jedinstvenog tržišta EU-a; naglašava da je sprečavanje država članica u tome da pristupe schengenskom području unatoč ispunjavanju svih potrebnih uvjeta diskriminirajuća odluka koja nije pravno opravdana i koja je ozbiljno utjecala na mnoge građane EU-a; [6:  	Uredba (EU) 2016/399 Europskog parlamenta i Vijeća od 9. ožujka 2016. o Zakoniku Unije o pravilima kojima se uređuje kretanje osoba preko granica (Zakonik o schengenskim granicama) (SL L 77, 23.3.2016., str. 1., ELI: http://data.europa.eu/eli/reg/2016/399/oj).] 

24.	prima na znanje iznenadno povećanje broja predstavki iz Španjolske do kojeg je došlo u drugoj polovici 2023., a koje se odnose na rizike za vladavinu prava u Španjolskoj nakon što je španjolska vlada htjela donijeti zakon o amnestiji koji je u suprotnosti s ustavnim i europskim poretkom; žali zbog napada na vladavinu prava i diobu vlasti koje provodi španjolska vlada;
25.	ističe rad Odbora za predstavke u vezi s predstavkama koje se odnose na zajednička pravila o jedinstvenom standardu za dimenzije ručne prtljage, naglašavajući zabrinutost građana zbog neugodnosti i poteškoća uzrokovanih nedosljednim pravilima o ručnoj prtljazi zračnih prijevoznika te posljedičnim skrivenim troškovima; naglašava svoj poziv na usklađenost s relevantnom presudom Suda Europske unije u kontekstu revizije zakonodavstva EU-a o uslugama zračnog prijevoza; u tom pogledu upućuje na kratki prijedlog rezolucije o standardiziranim dimenzijama ručne prtljage koji je Odbor za predstavke usvojio 20. rujna 2023., nakon čega je Europski parlament 4. listopada 2023. donio rezoluciju jedinstvenim glasovanjem; pozdravlja činjenicu da je Komisija u studenome 2023. predstavila reviziju okvira za prava putnika i niz prijedloga osmišljenih za poboljšanje iskustva putnika, uključujući zahtjeve za ograničeni broj uobičajenih veličina i težina prtljage kako bi se izbjegle nejasnoće; sa žaljenjem primjećuje da se putnici s invaliditetom još uvijek suočavaju s previše prepreka tijekom putovanja, posebno u slučaju multimodalnih putovanja. žali zbog toga što sustavi javnog prijevoza u mnogim državama članicama nisu u skladu sa zahtjevima Konvencije Ujedinjenih naroda o pravima osoba s invaliditetom;
26.	napominje da su pitanja u pogledu okoliša kojima je bilo posvećeno više od 21 % predstavki i dalje područje ozbiljne zabrinutosti za podnositelje predstavki 2023.; žali zbog činjenice da se u nekima od tih predstavki navodi da države članice pogrešno provode zakonodavstvo EU-a, pri čemu se neke države članice već suočavaju s postupcima zbog povrede zbog kršenja zakona EU-a o okolišu; napominje da se u brojnim predstavkama opisuju pritužbe na kvalitetu zraka, onečišćenje bukom, gospodarenje otpadom/obradu otpada, pogoršanje prirodnih ekosustava i kršenje Direktive o staništima u različitim državama članicama; ističe javno saslušanje o stanju provedbe Direktive o staništima organizirano 24. svibnja 2023.; prima na znanje rad koji je Odbor za predstavke nastavio provoditi 2023. u vezi s utjecajem klimatskih promjena u različitim područjima, ne samo u području okoliša, već i u korištenju zemljišta, stavljajući na dnevni red niz zaprimljenih predstavki o tim temama; upućuje na radionicu o utjecaju klimatskih promjena na socijalnu sigurnost i najranjivije skupine organiziranu 22. ožujka 2023. te na predstavljanje studije o naknadi žrtvama katastrofa povezanih s klimatskim promjenama 18. srpnja 2023.;
27.	skreće pozornost na radionicu o transparentnosti određivanja cijena i povrata troškova za lijekove koju je Odbor za predstavke organizirao 25. siječnja 2023., a na kojoj se raspravljalo o transparentnosti iz perspektive pacijenata i potrošača, proizvođača lijekova i akademskih istraživanja; napominje da su rasprave bile usmjerene na troškove istraživanja i razvoja poduzeća te dostupne informacije o cijenama koje se plaćaju za lijekove, naglašavajući važnost transparentnosti u tim pitanjima;
28.	naglašava važnost ispunjavanja očekivanja građana EU-a o zaštiti okoliša i poziva Komisiju da zajedno s državama članicama osigura ispravnu provedbu zakonodavstva EU-a, osobito u području okoliša i nezakonite sječe; upućuje na predstavke o pitanjima okoliša, koje odražavaju sve veću zabrinutost javnosti zbog posljedica klimatskih promjena, što zahtijeva dosljednu provedbu postojećeg zakonodavstva EU-a o okolišu od strane Komisije i država članica; naglašava da bi ispunjavanje očekivanja građana EU-a u pogledu zaštite okoliša trebalo smatrati jednako važnim kao i uvažavanje gospodarske stvarnosti svake države članice; ističe da prekomjerna regulacija ima negativan učinak na gospodarstva u usponu; stoga ističe da bi svakoj državi članici trebalo dopustiti da donosi odluke o svojem postupku tranzicije i da zakonodavstvo o okolišu ne bi smjelo ometati gospodarsku konkurentnost;
29.	prima na znanje pozitivne učinke posjeta Rumunjskoj u svrhu utvrđivanja činjenica od 15. do 18. svibnja 2023. na upravljanje populacijom smeđeg medvjeda i njezinu zaštitu; međutim, sa žaljenjem napominje da i dalje postoji previše nesreća sa smrtnim posljedicama koje uzrokuju smeđi medvjedi u vezi s ljudima i stokom, zbog čega je potreban daljnji nadzor i suradnja s nacionalnim tijelima; ističe da bi zaštita ljudskih života i sigurnost uvijek trebali biti prioritet;
30.	nakon posjeta Rumunjskoj u svrhu utvrđivanja činjenica naglašava potrebu za postizanjem ravnoteže između zaštite divljih životinja i sigurnosti građana; naglašava da bi svakoj državi članici trebalo dopustiti poduzimanje mjera, uključujući kontrolu populacije vrste, kako bi se spriječilo ugrožavanje života i imovine njezinih građana;
31.	ističe predanost Odbora za predstavke zaštiti prava osoba s invaliditetom; podsjeća na godišnju radionicu Odbora za predstavke 29. studenoga 2023. o pravima osoba s invaliditetom; podsjeća da je prvi dio bio usredotočen na to kako se osobe s invaliditetom nose s nedavnim krizama (troškovi energije, rat, visoka inflacija) i kako mjere EU-a pomažu u prevladavanju tih prepreka, dok se u drugom dijelu razmatralo pitanje kako su europske institucije izgradile uključivu komunikaciju s građanima s invaliditetom; u tom kontekstu također ističe da je Odbor 29. studenoga 2023. usvojio mišljenje u obliku pisma o uspostavi europske iskaznice za osobe s invaliditetom i europske parkirne karte za osobe s invaliditetom; naglašava da je pristup naknadama iz sustava socijalne sigurnosti za osobe s invaliditetom u nacionalnoj nadležnosti te je dio sustava socijalne koordinacije i da bi se sporovi trebali rješavati postojećim pravosudnim mehanizmima (koji bi ih trebali poštovati) i njihovim nadležnostima putem obveze iscrpljivanja pravnih lijekova, a ne izravnom intervencijom Komisije, uz poštovanje načela supsidijarnosti; u tom kontekstu također naglašava hitnu potrebu za potpunim i dosljednim prenošenjem Europskog akta o pristupačnosti i poziva države članice da izbjegavaju daljnja kašnjenja koja ograničavaju prava osoba s invaliditetom; podsjeća na to da se Europskim aktom o pristupačnosti želi poboljšati život najmanje 87 milijuna osoba s invaliditetom i olakšati im pristup, među ostalim, javnom prijevozu, bankarskim uslugama, računalima, televizorima, e-knjigama i internetskim trgovinama;
32.	ističe važan doprinos Odbora za predstavke zaštiti prava osoba s invaliditetom, vidljiv iz njegove obrade niza predstavki o toj osjetljivoj temi; u tom kontekstu priznaje trud koji ulažu službe Europskog parlamenta i napominje da se mora pronaći ne samo najbolje tehničko nego i najpristupačnije rješenje za gluhe građane kako bi se s njima komuniciralo na njihovom materinjem jeziku, na nacionalnim znakovnim jezicima; traži da se u bliskoj suradnji s Odborom za ustavna pitanja (AFCO) izmijeni Poslovnik kako bi se uklonila obvezna isključivo pisana komunikacija s građanima koji su korisnici znakovnog jezika ili gluhe ili nagluhe osobe kako bi se ti građani, na vlastiti zahtjev, mogli koristiti svojim znakovnim jezikom tijekom postupka; u tom kontekstu također ističe da je Odbor 29. studenoga 2023. usvojio mišljenje u obliku pisma o uspostavi europske iskaznice za osobe s invaliditetom i europske parkirne karte za osobe s invaliditetom;
33.	nadalje, ističe posebnu zaštitnu ulogu Odbora za predstavke u EU-u, u okviru Konvencije Ujedinjenih naroda o pravima osoba s invaliditetom koja se temelji na njegovoj mogućnosti da razmatra predstavke i ističe važan tekući rad odbora u vezi s predstavkama o pitanjima invaliditeta; istovremeno primjećuje blago smanjenje broja predstavki o invaliditetu 2023. u usporedbi s 2022., te naglašava da se broj gotovo udvostručio u odnosu na 2021.; nadalje ukazuje i na to da su diskriminacija te pristup javnom prijevozu i zapošljavanju i dalje glavni izazovi s kojima se suočavaju osobe s invaliditetom; naglašava da Odbor posvećuje posebnu pozornost zahtjevu da se Europskim statutom o invaliditetu priznaju prava osoba s autizmom; pozdravlja donošenje kratkog prijedloga rezolucije o usklađivanju prava osoba s autizmom, naglašavajući potrebu za poboljšanjem pristupa dijagnozi, zdravstvenoj skrbi, obrazovanju, zapošljavanju, dostupnosti i osiguravanju razumne prilagodbe, pravne sposobnosti i cjeloživotne potpore u zajednici, uključujući u pogledu kulture i sporta; osim toga, skreće pozornost na posebnu ulogu Odbora za predstavke u zaštiti prava djece i njihovih roditelja, s obzirom da je zaprimio brojne predstavke koje se odnose na prava djece i koje zahtijevaju posebnu pozornost i djelovanje; u tom kontekstu podsjeća na odredbe Povelje EU-a o temeljnim pravima, posebno njezin članak 24. o pravima djeteta, da se svakom djetetu omogući održavanje osobnog odnosa i izravnog kontakta s oba roditelja, osim ako je to u suprotnosti s interesima djeteta; također ponovno napominje rizik da obitelji s autističnom djecom postanu meta ponuda nedokazanih, potencijalno štetnih i nezakonitih terapija i intervencija koje se mogu pretvoriti u ozbiljno fizičko zlostavljanje djece;
34.	podsjeća na činjenicu da odnosi s Europskim ombudsmanom predstavljaju jednu od odgovornosti dodijeljenih Odboru za predstavke Poslovnikom Parlamenta; pozdravlja konstruktivnu suradnju Parlamenta s Europskim ombudsmanom, s kojim Odbor za predstavke dijeli ciljeve osiguravanja transparentnosti, profesionalnosti i integriteta institucija EU-a u odnosu na europske građane, kao i njegovo sudjelovanje u Europskoj mreži pučkih pravobranitelja; naglašava potrebu za jačanjem suradnje s Europskim ombudsmanom kako bi se osigurao brz, nepristran i transparentan odgovor na pritužbe građana o svim administrativnim nepravilnostima u institucijama EU-a;
35.	ističe ključni rad Odbora za predstavke na zaštiti prava radnika; ističe da su nakon nekoliko predstavki zaprimljenih u tom području uslijedile daljnje mjere kao što je rasprava o korištenju ugovora na određeno vrijeme, kao i rasprava o predstavci „Dobra odjeća, pravedna plaća” koju je pokrenula europska građanska inicijativa i koja je bila usmjerena na štetnu situaciju radnika u globalnoj industriji odjeće i obuće, ili parlamentarno pitanje za usmeni odgovor o radnim uvjetima nastavnika u Europskoj uniji, na temelju kojeg je također zaprimljena predstavka o toj temi; naglašava važnost osiguravanja pravednih radnih uvjeta i potrebu za većom zaštitom radnika u EU-u, pozivajući države članice i Komisiju da nastoje pronaći učinkovito rješenje za probleme iznesene u predstavkama koje se odnose na radnička prava i sindikate;
36.	podsjeća na studiju Europskog parlamenta o beskućništvu u EU-u koju je naručio Odbor za predstavke i koja je predstavljena na njegovoj sjednici u studenome 2023.; konstatira da je ta studija uvelike doprinijela razumijevanju tog gorućeg društvenog i gospodarskog izazova koji predstavlja jedan od najtežih oblika društvene isključenosti, naglašavajući potrebu za promjenom javne politike prvenstveno u smjeru sprečavanja beskućništva, među ostalim osiguravanjem sigurnog i pristupačnog smještaja; podsjeća da se nezakonito skvotiranje ne može smatrati rješenjem za beskućništvo jer je pravo na vlasništvo sadržano u članku 17. Povelje EU-a o temeljnim pravima; naglašava da bi države članice trebale tražiti stvarna rješenja, a ne promicati nezakonito skvotiranje jer je stambena politika u isključivoj nadležnosti država članica;
37.	pozdravlja redovit doprinos Europskog ombudsmana radu Odbora za predstavke tijekom cijele godine; čvrsto je uvjeren da institucije, tijela i agencije Unije moraju osigurati dosljedno i djelotvorno praćenje preporuka Ombudsmana;
38.	naglašava da su europske građanske inicijative važan instrument za aktivno građanstvo i sudjelovanje javnosti; pozdravlja da je na nekim sastancima održana rasprava o neuspješnim europskim građanskim inicijativama, koje su ponekad naknadno preoblikovane u predstavke, pružajući građanima priliku da predstave svoje ideje i održe konstruktivnu raspravu, čime se istodobno doprinosi njihovu sudjelovanju u demokratskim procesima EU-a; primjećuje znatan broj novih EGI-ja koje je Komisija registrirala 2023., što pokazuje da se građani koriste mogućnošću participativnih instrumenata kako bi sudjelovali u postupku donošenja politika i zakona; poziva Komisiju da bolje surađuje s građanima i da primjereno prati uspješne EGI-je; pozdravlja važan napor uložen u organizaciju, u suradnji s drugim odborima, četiriju javnih saslušanja o uspješnim europskim građanskim inicijativama, što je organizatorima omogućilo da predstave ciljeve inicijative i surađuju sa zastupnicima u Europskom parlamentu i predstavnicima Europske komisije; ističe da su obveze Komisije da odgovori na valjane europske građanske inicijative ključne kako bi se zadržalo povjerenje građana u europsku građansku inicijativu kao najvažniji instrument participativne demokracije;
39.	potiče Komisiju da posveti dužnu pažnju donesenim rezolucijama Parlamenta o europskim građanskim inicijativama (EGI) i da pojača svoj angažman s građanima, posebno osiguravanjem odgovarajućeg i učinkovitog praćenja uspješnih EGI-ja, čime se jača demokratski proces i osigurava da se glasovi građana na odgovarajući način odražavaju u oblikovanju politika EU-a;
40.	ističe da je internetski portal za predstavke važan alat za osiguravanje neometanog, učinkovitog i transparentnog postupka podnošenja predstavki; u tom smislu pozdravlja poboljšanja zaštite podataka i sigurnosnih značajki zbog kojih je portal primjereniji i sigurniji za građane; naglašava da se moraju nastaviti napori za povećanje pristupačnosti portala, uključujući njegovu bolju dostupnost korisnicima znakovnog jezika i osobama s invaliditetom; napominje da je internetski portal za predstavke bila jedna od najposjećenijih internetskih stranica Europskog parlamenta te je tako mnogim građanima EU-a služio kao prva točka kontakta s Europskim parlamentom;
41.	podsjeća na europsku dimenziju Odbora za predstavke, kojem se mogu obratiti građani iz svih 27 država članica u vezi s pitanjima koja spadaju u područje aktivnosti Unije; smatra da Odbor ima posebnu odgovornost očuvati tu europsku dimenziju i građanima pokazati dodanu vrijednost europskog jedinstva i integracije te nastaviti rješavati pitanja povezana s kršenjem prava EU-a, kao i rupe u zakonu i nedostatke u odredbama postojećeg prava EU-a; smatra da bi pravodobno izbjegavanje predstavki s jasnim nacionalnim nadležnostima, zajedno sa sveobuhvatnim objašnjenjima i uputama o alternativnim načinima djelovanja, prema potrebi, moglo doprinijeti konstruktivnom pristupu i većem angažmanu građana te u tom kontekstu smatra da bi Europski parlament trebao uložiti veće napore u promicanje uloge i rada svojeg Odbora za predstavke i podizanje razine osviještenosti među svim građanima EU-a o mogućnosti upućivanja predstavke Europskom parlamentu; podsjeća da se zbog ograničenog vremena dodijeljenog sjednicama odbora većina predstavki obrađuje pisanim postupkom; u tom kontekstu podsjeća da bi se sa svim zaprimljenim predstavkama, uključujući one u području međunarodnih poslova, trebalo postupati uz potrebnu transparentnost i nepristranost; smatra da bi odabir predstavki za raspravu u odboru trebao odražavati zemljopisnu i političku ravnotežu zaprimljenih podnesaka; nadalje smatra da bi zemljopisnu ravnotežu trebalo tražiti i pri organizaciji posjeta odbora u svrhu utvrđivanja činjenica, svake godine i tijekom svakog zakonodavnog mandata;
42.	pozdravlja donošenje kratkog prijedloga rezolucije o uspostavi Europske prijestolnice lokalne trgovine[footnoteRef:7] na plenarnoj sjednici u siječnju 2023.; ističe da je to postignuće izvrstan rezultat za Odbor za predstavke, napominjući da je taj projekt uspješno uključen kao pripremno djelovanje u proračun za 2024., s ukupnim proračunom od 3 milijuna EUR; podsjeća da je Komisija u prosincu 2023. u Barceloni službeno predstavila projekt za uspostavu Europske prijestolnice maloprodaje; [7:  	SL C 214, 16.6.2023., str. 2.] 

43.	nalaže svojoj predsjednici da ovu Rezoluciju i izvješće Odbora za predstavke proslijedi Vijeću, Komisiji, Europskom ombudsmanu te vladama i parlamentima država članica, njihovim odborima za predstavke i nacionalnim ombudsmanima ili sličnim nadležnim tijelima.

